"בס' באר הגולה לחו"מ ריש סי' שמ"ח וז"ל: ואני כותב זאת לדורות שראיתי מי שגדלו והעשירו מן טעות שהטעו את הגוים ולא הצליחו וירדו נכסיהם לטמיון ולא הניחו אחריהם ברכה, **ורבים אשר קדשו ה' והחזירו טעות הגוים בדבר חשוב גדלו והעשירו והצליחו והניחו יתרם לעולליהם**, עכ"ל, ועל דברים נאמנים אלה נאמר שפתים ישק משיב דברים נכוחים. וביותר נכבדים דברים אלה להיודע קורות חיי הנאון בעל באה"ג וזמן כתיבת דבריו אלה, כי הוא וביתו ועירו ומדינתו היו מטרה לקנאת הריקים סמוך לשנת ת"ח ובדרך פלא נצולו בחייהם וכפי שמעיד הוא עצמו "יצאו כולם בגולה מאין מאומה בידיהם.. ויצאו באשר הלכו ותבקע הארץ לקול הגולים" [מהקדמתו הראשונה לס' באה"ג לאו"ח] ובא עד העיר אמשטרדם ושם כתב והדפיס ספרו זה ואמרי נועם אלה, ועם כל אלה הנה כה **נאמנה רוחו וישרת לבו לכל הנברא בצלם[[1]](#footnote-1)".**

מסכת בבא קמא דף קיג עמוד א

תניא: ישראל וכנעני (אנס) שבאו לדין, אם אתה יכול לזכהו בדיני ישראל – זכהו.. ואם לאו באין עליו בעקיפין, דברי ר' ישמעאל; ר"ע אומר: אין באין עליו בעקיפין, מפני קידוש השם. ור"ע, טעמא דאיכא קידוש השם, הא ליכא קידוש השם - באין, וגזל כנעני מי שרי? והתניא: אמר ר' שמעון, דבר זה דרש ר"ע כשבא מזפירין: מנין לגזל כנעני שהוא אסור? ת"ל: אחרי נמכר גאולה תהיה לו,

דף קיג עמוד ב

שלא ימשכנו ויצא, יכול יגלום עליו? ת"ל: וחשב עם קונהו, ידקדק עם קונהו!.. אמר רבא, לא קשיא: כאן בגזילו, וכאן בהפקעת הלוואתו.. אמר רב ביבי בר גידל אמר ר"ש חסידא: גזל כנעני אסור, אבידתו מותרת; גזילו אסור, דאמר רב הונא: מנין לגזל הכנעני שהוא אסור? שנאמר: ואכלת את כל העמים אשר ה' אלהיך נותן לך, בזמן שהן מסורים בידך, ולא בזמן שאינם מסורין בידך;

**גזל גוי**

1. **שיטת המתירים**

רבי ישמעאל בסוגייתנו לכאורה התיר גזל הגוי. דעה זו עולה ממקורות נוספים:

"מאחיך - פרט לאחרים[[2]](#footnote-2)" ומבאר רש"י: "מאחיך - לא תעשוק שכיר עני ואביון מאחיך.

פרט לאחרים – נכרי". בירושלמי מסופר: "מעשה ששילח המלכות שני איסטרטיוטות ללמוד תורה מרבן גמליאל, ולמדו ממנו מקרא משנה תלמוד הלכות ואגדות. ובסוף אמרו לו: 'כל תורתכם נאה ומשובחת חוץ מ... גזילו של ישראל אסור ושל עכו"ם מותר'. באותו שעה גזר רבן גמליאל על גזילות עכו"ם שיהא אסור מפני חילול השם[[3]](#footnote-3)". "אם נפרש שהירושלמי.. נוקט כמי שאמר שגזל הגוי אסור, יצא שלמי שאמר שגזל הגוי מותר, זה יהיה מותר באופן מוחלט[[4]](#footnote-4)". אם מדובר על פי המתירים,יוצא שגם למתירים ישנו איסור דרבנן. הגר"א הסתפק בזיהוי דעת הירושלמי. הוא מביא את דברי רש"י: "ישראל בנכרי מותר - דלא תעשוק את רעך כתיב (ויקרא יט) ולא נכרי, **ומדרבנן** איכא למאן דאסר משום חילול השם בהגוזל בתרא[[5]](#footnote-5)" ואת דברי הירושלמי, אך מעיר: "אבל י"ל דאתי כמ"ד גזל הגוי מותר[[6]](#footnote-6)". גם למתירים סייגים יש בהיתר:

1. "אפילו לדברי האומר בפרק המקבל (ב"מ קיא, ב) שגזלו של גוי מותר, **זהו בגוי שצערו לישראל[[7]](#footnote-7)** ואף בזו אין הלכה כמותו, אבל בחנם אף הוא מודה שאסור לגזול הגוי, והקפידה תורה על גזל הרשעים כמו שנאמר (בראשית ו, יא) ותמלא הארץ חמס[[8]](#footnote-8)".
2. רבי אליעזר ממיץ פקפק בתוקף קניין של חפץ שנלקח בגזל הגוי. בהלכות המצריכות בעלות- אי אפשר לצאת ידי חובה בדבר שנגזל מגוי: "צריך להזהר שלא יגזול אלו ד' מינין אפילו לעובד כוכבים. ואף על גב דגזל עובד כוכבים שרי, כל כמה דלא נפיק מרשות עובד כוכבים **לא מיקרי לכם**[[9]](#footnote-9)". אמנם, הרמ"א פסק: "קדשה בגזל או גניבת עובדי כוכבים, הוי מקודשת דהא אינה צריכה להחזיר רק מכח קידוש השם (מהרי"ו סי' קל"ח[[10]](#footnote-10))". הגר"א[[11]](#footnote-11) העמיד זאת בהפקעת הלוואתו, שהרי גזל ממש אסור מן התורה. גם באבני מילואים הסתייג:

"נראה דסובב כל התשובה אליביה דפוסקים דגזל עכו"ם אינו אלא מדרבנן, ובזה מחלק מוהרי"ו דשאני בזה מחמץ בפסח דאסור בהנאה. אבל בזה דמותר בהנאה אף על גב דאינו שלו מדרבנן, אפ"ה מקודשת. וממילא ד**לפוסקים דגזילו מדאורייתא ודאי אינה מקודשת**, אלא דהב"ש כתב כיון דלגבי לוקח בהיתרא אתי לידי' ליכא איסורא דאורייתא דהא עושק מעכו"ם אינו אלא מדרבנן כמ"ש בכס"מ ריש הל' גזילה והטעם הואיל שבא לידו בהיתר. אמנם לפי מ"ש מוהרש"ל ביש"ש פ' הגוזל בתרא דהרמב"ם ס"ל דגם הפקעת הלואתו אסור מן התורה.. א"כ ה"ה גבי לוקח אף על גב דבהיתרא אתי לידי' אסור מן התורה[[12]](#footnote-12)". הרב גוסטמן סבור שבעלי התוספות והריטב"א חלקו על בעל היראים, והרמ"א הלך בעקבותיהם[[13]](#footnote-13).

1. "נ"ל לכאורה אף להסוברים גזלת כותי דרבנן, מ"מ **גנבת עכו"ם אפשר מה"ת אסור** להסוברים דאף ע"מ למיקט, ואף שלו אסור לגנוב מה"ת. מזה נראה דהתורה לא אסרה זה מדין ממון לבד, רק **המדה הגרועה הזאת בעצמה התורה אסרה**. א"כ, בשלמ' גזל דהוא רק דהתורה אסרה ממון חבירו, א"כ אפשר דעכו"ם לא אסרה כי הממון שלו הפקר לאותן שיטות. אבל גנבה, דאף שלו אסור לגנוב כדי שלא ילמוד מדה הגרועה הזאת[[14]](#footnote-14)- א"כ אף לעכו"ם אסור כדי שלא ירגיל בזה וע"ז הקפידה התורה[[15]](#footnote-15)".
2. יש לדון בזהות הגוי שאסור לגוזלו. לאחר שפסק כאן שגזל הגוי אסור, כתב כאן המאירי:

"כל שהוא מעממין הגדורים בדרכי הדת ועובדי האלהות על איזה צד אף על פי שאמונתם רחוקה מאמונתנו אינם בכלל זה. אלא הרי הם כישראל גמור לדברים אלו אף באבדה ואף בטעות ולכל שאר הדברים בלא שום חלוק". אמירות כגון אלו קשה לדעת כמה כפייה מצד השלטון הייתה בכתיבתם. הב"י חולק בדבר, שכתב לגבי אבידת גוי: "מילתא דפשיטא שכל הגוים שוים בזה,בין עובדי עבודה זרה בין שאינם עובדים, דהא לאו אחיך נינהו. ורבינו שכתב עובדי עבודה זרה- לאו דוקא. ואיפשר דמשום דבארץ אדום היו המינים מבאישים ריחם של ישראל בעיני המלכים מדין זה וכיוצא בו, וחכמי ישראל היו משיבים, דלא נאמרו דברים הללו אלא בגוים שבזמן חכמי התלמוד שהיו עובדי הצלמים ולא היו מודים בבורא עולם ולהם קראו עובדי עבודה זרה, אבל גוים שבזמן הזה שמודים בבורא עולם- אינם בכלל עובדי עבודה זרה לענין דין זה וכיוצא בו. ועוד יש לומר דנקט האי לישנא לכלול **ישראל** שהוא עובד עבודה זרה שאבידתו מותרת כמו של גוי[[16]](#footnote-16)".

1. **שיטות האוסרים** רבי עקיבא אוסר גזל הגוי על סמך הפסוק 'וחשב עם קונהו', האוסר להונות גוי שקנה עבד יהודי. רב הונא למד זאת מ'ואכלת את כל העמים' – למעט זמן מלחמה[[17]](#footnote-17). בשיטה מקובצת תוהה כיצד רב הונא חולק על רבי עקיבא, ומציע בשם הרא"ש צריכותא לשני הלימודים: "דאי לא כתיב אלא קרא דלעיל, הוה אמינא כיון שהגוי קנה העבד מדעתו והאמין לו שיעבוד עמו עד שנת היובל ולא יברח ולא ישמט ממנו קודם זמנו, אם היה נשמט ממנו היה חילול השם גדול בדבר. אבל גבי גזל דעלמא אם בא ישראל וחטף מיד הגוי שלא האמינו מעולם שרי, קמשמע לן. ואי לא כתיב אלא האי קרא הוה אמינא הני מילי שחטף בהדיא מידו, אבל עבד עברי לא מחזי כולי האי גזל אלא בהפקעת מלוה בעלמא קמשמע לן". אולם הרמ"ה[[18]](#footnote-18) סבור שמקור הלימוד יוצר מחלוקת: "רב הונא אמר רב **לית להו הא דרבי עקיבא,** דהא אינהו לא קא אסרי אלא בזמן שאין מסורין בידך". כמו כן, פדיונו של עבד עברי דומה להפקעת הלוואה שמותרת לדעת רב אשי. היות שמדובר בלימוד מפסוקים, מסתבר שהציווי הוא מן התורה. ראיות לדבר:

1.כך עולה מדברי התוספות[[19]](#footnote-19) המחפשים לימוד אלטרנטיבי מהפסוק לסובר שגזל הגוי מותר. לפיכך, הגוזל גוי במזיד פסול לעדות[[20]](#footnote-20). 2. דרשו בגמרא: "לעמיתך למה לי? אמרי: לעמיתך אתה מחזיר אונאה, ואי אתה מחזיר אונאה לכנעני.. הניחא למ"ד גזילו אסור - היינו דאצטריך קרא למישרי אונאה, אלא אי סבר לה כמ"ד גזילו של כנעני מותר, אונאה מיבעיא[[21]](#footnote-21)"? "הרי מבואר דלמ"ד גזילו אסור היינו אסור דאו', דאי ס"ד דרבנן אכתי תיקשי 'לעמיתך' למה לי[[22]](#footnote-22)".

3. דרשה דומה מצינו לגבי היתר אכילה בשעת עבודה בכרם: "בכרם רעך - ולא בכרם נכרי. הניחא למאן דאמר גזל נכרי אסור - היינו דאיצטריך קרא למישרי פועל, אלא למאן דאמר גזל נכרי מותר - השתא גזילה מותר, פועל מיבעיא[[23]](#footnote-23)?" הרי מבואר דלמ"ד גזל הגוי אסור מדאורייתא הוא[[24]](#footnote-24)". כתבו בעלי התוספות[[25]](#footnote-25) : "וא"ת למאן דאמר גזל כותי מותר מאי עביד ליה לקרא דוחשב עם קונהו... ויש לומר דהיכא דאיכא חילול השם מודה דאסור, שהכותי בטח עליו ונותן לו כל שכרו והוה חילול השם אם היה יוצא בחזקה קודם היובל". דהיינו "למ"ד דמותר- מודה דאסור בחה"ש משום וחשב עם קונהו[[26]](#footnote-26)". "משמע שמי שאוסר גזל גוי, סבור שהדבר נאסר בכל מצב ולא משום חילול ה'[[27]](#footnote-27)".

4.בדומה לכך הצורך ללמוד שאין איסור הלנת שכר בנכרי: "רעך ולא נכרי[[28]](#footnote-28)". מורה שגזל רגיל נאסר מהתורה.

**ג. תוקף הציוויים** לדעת הרדב"ז והרש"ל, הפסוקים מספקים איסור עשה בלבד. אולם הרמב"ם כתב: "כל הגונב ממון משוה פרוטה ומעלה עובר על לא תעשה...אחד הגונב ממון ישראל או הגונב ממון גוי עובד עבודה זרה[[29]](#footnote-29)". ולגבי גזל כתב:"אסור לגזול כל שהוא דין תורה, אפילו גוי עובד עבודה זרה אסור לגזלו או לעשקו, ואם גזלו או עשקו יחזיר[[30]](#footnote-30)".לגבי גזל לא הזכיר הרמב"ם לא תעשה. לפיכך נאמרו בדבר חילוקים רבים. ננסה לסכמם:

|  |  |  |  |  |  |
| --- | --- | --- | --- | --- | --- |
|  | רש"ל | כס"מ | נודע ביהודה[[31]](#footnote-31) | תוספות[[32]](#footnote-32), נצי"ב בב"י | שער אפרים |
| גניבה | לאו | לאו? | לאו | לאו[[33]](#footnote-33) | דרבנן |
| גזל | לאו | דרבנן[[34]](#footnote-34) | איסור עשה[[35]](#footnote-35) | חילול ה' | דרבנן[[36]](#footnote-36) |

1. **חיוב ההשבה**

נאמר בתוספתא: "הגוזל את הגוי חייב להחזיר לגוי חמור גזל הגוי מגזל ישראל[[37]](#footnote-37)". כן פסק גם הרמב"ם. אולם אפשרויות שונות במקור חיוב ההשבה ונפקא מינא ישנה ביניהם. במנחת חינוך מדייק שאין זו ההשבה עליה דיבר הפסוק:

"אפילו אם נאמר דגזל עכו"ם אסור מה"ת, מ"מ פרשה זו דכתיב והשיב את הגזילה, ממעטינן עכו"ם מפרשה זו דכתיב: 'וכיחש **בעמיתו'**. א"כ העשה נמי לא קאי אעכו"ם, ומנלן דחייב להשיב? דלמא איסורא דעביד עביד. ונ"פ דבאמת אין מקיים מ"ע דוהשיב. מ"מ עכ"פ אינו שלו דבמה קנה **כיון דאינו שלו מחויב להחזיר**.. אך המ"ע אינו מקיים, דהעשה רק בישראל כתיב[[38]](#footnote-38)". הנודע ביהודה מציע שתי אפשרויות:

"נראה לע"ד, דמה דכתב הרמב"ם דאם גזלו או עשקו מחזיר- **היינו מדרבנן** אבל מדאורייתא מנ"ל שחייב להחזיר בכותי? וזהו עצמו נראה לע"ד דעת רמ"א באה"ע ריש סי' כ"ח.. ואפילו אם נימא דמה שכתב הרמב"ם שאם גזלו מחזיר היינו מדאורייתא, נראה לע"ד טעמא **משום דאמר רחמנא לא תעביד ואי עביד לא מהני וא"כ לא קנה הגזל** כלל, וכל זמן שהוא בידו אם אינו מחזיר גוזל מחדש אבל **אם כבר אכל הגזל ודאי שאינו חייב לשלם ממון אחר,** ומה דהוה הוה[[39]](#footnote-39)". אולם כפי שהתבאר[[40]](#footnote-40) הרמב"ם מיעט גזל הגוי מחיוב חומש – משמע שחיוב ההשבה הוא מן התורה[[41]](#footnote-41).

כן נראה שגם דעת בעלי התוספות, שכתבו לגבי חמץ: "אם גזל מנכרי הרי חייב באחריותו[[42]](#footnote-42)".

ולגבי חיוב בן נח בגזל כתבו: "גוזל מעכו"ם היה חייב כיון דקפיד, ולא כפ"ה דפטר בגוזל מן העכו"ם משום דלא כתיבא ביה השבה[[43]](#footnote-43)". אם חובת ההשבה היא מן התורה, יש ליישב את דברי הרמ"א לגבי מקדש בגזל הגוי. אפשר להציע, שבכל זאת הרמ"א מחלק בין גזל לבין הפקעת הלוואה:

"בד"מ העתיק דין זה מתשובת מהרי"ו סי' קל"ח ,ושם מיירי באחד שמכר משכון של כותי לחבירו וחבירו קידש בו אשה. וזה היא אפשר דרבנן, דהמשכון בהיתר' אתי לידיה ומכירת המשכון הוי כהפקעת הלואתו. אבל גזילה ממש דהוי כעין גזל החנות לא מצינו שיהיה הפרש בין כותי לישראל[[44]](#footnote-44)". עוד חילוק אחר, בדיני גזלן:

"כל זה איירי בגזלן וגנב עצמו אבל הלוקח ממנו בלא יאוש ליכא איסור דאורייתא, דהא עושק מעכו"ם אינו אלא מדרבנן[[45]](#footnote-45)". הגיב בעל הקצות: "אמנם לפי מ"ש מוהרש"ל ביש"ש פ' הגוזל בתרא דהרמב"ם ס"ל דגם הפקעת הלואתו אסור מן התורה, א"כ ה"ה גבי לוקח אף על גב דבהיתרא אתי לידי'- אסור מן התורה[[46]](#footnote-46)". בערוך השולחן הציע:

"זכתה האשה בהחפץ מדין תורה ורק מדין תורה חייבת להחזיר הדמים. ורבנן פטרוה מפני תקנת השוק וכיון דכבר פטרוה חכמים מלשלם והו"ל כאלו כבר שילמה נשאר החפץ שלה גם מן התורה [א"מ], דהא אין להנגזל שום טענה על האשה בעד החפץ גם מדין תורה[[47]](#footnote-47)".

1. תורה תמימה הערות ויקרא פרק כה הערה פג. [↑](#footnote-ref-1)
2. מסכת בבא מציעא דף קיא עמוד ב. [↑](#footnote-ref-2)
3. ירושלמי פרק ד הלכה ג. [↑](#footnote-ref-3)
4. בירור הלכה דף קיג עמוד א ציון ד אות ב. [↑](#footnote-ref-4)
5. רש"י מסכת סנהדרין דף נז עמוד א. אמנם ניתן לבאר שכוונתו רק "לכובש ש"ש דהיינו הפקעת הלואתו" (שער המלך הלכות גזלה ואבדה פרק א הלכה ב). אכן, רש"י בסוגייתנו כתב:

   "בהפקעת הלוואתו - שאין גזל ממש שרי כי ליכא חילול השם". "משמע שבגזל ממש אף שאין חילול ה' אסור מכח הפסוקים" (בירור הלכה אות א סוף פסקה שניה). [↑](#footnote-ref-5)
6. ביאור הגר"א אבן העזר סימן כח סוף ס"ק ה. וכן דעת מהר"ם אלגאזי (הלכות בכורות לרמב"ן י, ב ד"ה והנה). [↑](#footnote-ref-6)
7. ואולי היא הגרסה בסוגייתנו: 'אנס'. [↑](#footnote-ref-7)
8. ספר מצוות גדול לאוין סימן קנב. [↑](#footnote-ref-8)
9. ספר יראים סימן תכב. [↑](#footnote-ref-9)
10. שולחן ערוך אבן העזר סימן כח סעיף א. [↑](#footnote-ref-10)
11. ס"ק ה. [↑](#footnote-ref-11)
12. אבני מילואים סימן כח ס"ק ג. [↑](#footnote-ref-12)
13. קונטרסי שיעורים שיעור יז אות יג. [↑](#footnote-ref-13)
14. על פי פירוש המשנה לרמב"ם: "אסור לגנוב דעת הבריות ואפילו דעת הגוי, וכל שכן אם יהא תלוי חלול השם שאז יהיה העון חמור יותר, ויושגו לאדם תכונות רעות על ידי כל המעשים הרעים הללו אשר העיד יתעלה על עצמו שהוא מתעב אותן כשלעצמן נעשו עם מי שנעשו".(מסכת כלים פרק יב משנה ז). [↑](#footnote-ref-14)
15. מנחת חינוך מצוה רכד אות ב. [↑](#footnote-ref-15)
16. בית יוסף חושן משפט סימן רסו ס"ק א. [↑](#footnote-ref-16)
17. על פי ים של שלמה סימן כ. רבי עקיבא מודה לזה לדעתו. [↑](#footnote-ref-17)
18. בשיטה מקובצת. [↑](#footnote-ref-18)
19. ד"ה שלא ימשכנו. [↑](#footnote-ref-19)
20. שו"ת רדב"ז חלק ד סימן רה (אלף רעו). [↑](#footnote-ref-20)
21. מסכת בכורות דף יג עמוד ב. [↑](#footnote-ref-21)
22. שו"ת חכם צבי סימן כו. [↑](#footnote-ref-22)
23. מסכת בבא מציעא דף פז עמוד ב. [↑](#footnote-ref-23)
24. שער המלך הלכות גזלה ואבדה פרק א הלכה ב. [↑](#footnote-ref-24)
25. מסכת בבא מציעא דף פז עמוד ב ד"ה אלא למ"ד. [↑](#footnote-ref-25)
26. מרומי שדה. [↑](#footnote-ref-26)
27. בירור הלכה אות א. שם מציעים לחלק ששורש האיסור הוא חילול ה', אבל האיסור מתפשט גם למקום שאין חילול ה'. [↑](#footnote-ref-27)
28. מסכת בבא מציעא דף קיא עמוד ב. [↑](#footnote-ref-28)
29. רמב"ם הלכות גניבה פרק א הלכה א. כן עולה מכמה מקורות: אליהו רבה (טו), רשב"א (שו"ת, א תתנ"ב), חסדי דוד (תוספתא פרק י, ד"ה הגוזל את הרבים). [↑](#footnote-ref-29)
30. רמב"ם הלכות גזלה ואבדה פרק א הלכה ב. [↑](#footnote-ref-30)
31. שו"ת נודע ביהודה מהדורא קמא - יורה דעה סימן פא. הרדב"ז גם סבור כך, אך הוא מעיר שאין נפקא מינה, שכן גם על הלאו לא לוקים, בהיותו ניתק לעשה. [↑](#footnote-ref-31)
32. תוספות דף קיג עמוד ב ד"ה יכול. [↑](#footnote-ref-32)
33. הנצי"ב גורס בדברי הב"י: "אין זה אלא איסור מהתורה". [↑](#footnote-ref-33)
34. שפתח הרמב"ם: "כל הגוזל את **חבירו** שוה פרוטה עובר בלא תעשה".(הלכות גזלה ואבדה פרק א הלכה א). בבית שמואל (אבן העזר כח ס"ק ה) הבין שכוונת הב"י רק לעושק, אך בגזל האיסור מן התורה. [↑](#footnote-ref-34)
35. בקדושת יום טוב מוכיח זאת מהלכה שפוסק הרמב"ם (גזילה פרק ז הלכה ז) שנשבע לגוי משלם קרן ורק פטור מחומש. **לדעתו אפילו הפקעת הלוואה הותרה רק לפי רבא, אולם רב אשי וסתם הגמרא חולקים בזה ודינה להלכה כגזל. בזה ניתן לבאר את השמטות הרי"ף והרמב"ם להלכה של הפקעת הלוואה.** [↑](#footnote-ref-35)
36. "לדינא הרש"י והטור והרמב"ם שוים דאינו אסור אלא מדרבנן" (שו"ת שער אפרים סימן ב), אלא שלרש"י הוא משום חילול ה', ולדעת האחרים משום כיעור. אם האיסור דרבנן, מובן פסק הרמ"א לתקף קידושין בגזל הגוי. [↑](#footnote-ref-36)
37. תוספתא פרק י הלכה טו. [↑](#footnote-ref-37)
38. מנחת חינוך פרשת ויקרא מצוה קל אות א. [↑](#footnote-ref-38)
39. שו"ת נודע ביהודה מהדורא קמא - יורה דעה סימן פא. [↑](#footnote-ref-39)
40. הערה [↑](#footnote-ref-40)
41. שער המלך הלכות גזלה ואבדה פרק א סוף הלכה ב. [↑](#footnote-ref-41)
42. תוספות מסכת פסחים דף כט עמוד א ד"ה בדין. [↑](#footnote-ref-42)
43. תוספות מסכת עירובין דף סב עמוד א ד"ה בן נח. דיוק של בית שלמה (או"ח לט). [↑](#footnote-ref-43)
44. חלקת מחוקק אבן העזר סימן כח ס"ק ג. [↑](#footnote-ref-44)
45. בית שמואל סימן כח ס"ק ה. [↑](#footnote-ref-45)
46. אבני מילואים אבן העזר סימן כח ס"ק ג. [↑](#footnote-ref-46)
47. ערוך השולחן אבן העזר סימן כח סעיף יג. [↑](#footnote-ref-47)